**Igra s vjetrom**

 Polubudna s knjigom u ruci sjedim na mekanoj fotelji. Sklopljenim očima pored tople peći razmišljam o budućnosti. *Kuc-kuc!* Sva izvan sebe ushićeno ustanem. *Tko bi to mogao biti, u* *ovo doba noći?* – u strahu mi prođe kroz glavu. Opreznim korakom krenem prema vratima. Otvorim ih, kad ono, nigdje nikoga?! Još sam par minuta stajala kao zalivena pa kad sam se uvjerila da zaista nema nikoga, vratila sam se u kuću.

 No nisam otišla spavati. Ma kakvi! Razmišljajući tako u tišini, ponovno začujem kucanje. Sledila sam se od straha. Odlučila sam biti hrabra. Čvrstim, samopouzdanim korakom krenula sam prema izlazu. Čim sam otvorila vrata, snažan vjetar zapuhao je u mene te mi se nekoliko grančica našlo u kosi. Vjetar?! Granje?! Pa da! Oh, kako sam mogla biti takva kukavica! Pa to me vjetar poziva na igru. U skoku sam odjenula vjetrovku te svom brzinom potrčala prema njemu. Moja mačka, koja je lijeno ostala odmarati na prozorskoj dasci, u nevjerici me gledala vjerojatno misleći da sam potpuno skrenula s uma.

- Samo ti spavaj! Ne znaš što propuštaš! – doviknula sam joj.

 Trčala sam, plesala, skakutala i pravila svakojake vratolomije kao kakva osmogodišnjakinja. Više mi se uopće nije spavalo. Osjećala sam se tako slobodno, slobodno kao ptica, kao da bih svakog trenutka mogla poletjeti. Sve moje brige su nestale, svi problemi bili su zaboravljeni. U mislima mi je bio samo vjetar, vjetar, i samo vjetar…

Nela Kovačić

 8. razred

 OŠ Jože Horvata Kotoriba

 Mentor: Nikolina Fuš Zvošec